Pas op vir skelmstreke, waarsku polisieInwoners van Mbombela word versoek om paraat te wees wanneer hulle geld by ’n OTM onttrek of aankope oor sosiale media maak. (Foto: Christel Cornelissen) Inwoners van Mbombela (Nelspruit) word versoek om paraat te wees wanneer hulle geld by ’n OTM onttrek of aankope oor sosiale media maak. Dít volg nadat verskeie soortgelyke klagtes van bedrog onlangs by die Vosman-polisiestasie aangemeld is. Volgens genl.maj. Thulani Phahla, waarnemende polisiekommissaris in Mpumalanga, het twee mans kort na mekaar in dieselfde winkelsentrum onder OTM-swendelaars deurgeloop. “In die eerste voorval het twee onbekende mans die slagoffer se aandag afgelei terwyl hy besig was om geld by die OTM te onttrek. Oomblikke later het hy ’n boodskap ontvang dat twee onttrekkings uit sy rekening gemaak is.” In nog ’n voorval het die slagoffer ’n onbekende man by ’n OTM om hulp genader. Dit is nie duidelik waarmee die slagoffer gesukkel het nie. “Terwyl die persoon vir sy geld gewag het, het die verdagte egter ’n knoppie op die masjien gedruk waarna hy die slagoffer se kaart gegryp en gevlug het.” Phahla sê dat ’n onbekende bedrag geld reeds gebuit was teen die tyd wat die bankkaart gestop is. ’n Derde slagoffer is geswendel toe hy geld aan iemand oorbetaal het wat motors op sosiale media “verkoop”. “Die slagoffer het snuf in die neus gekry toe die sogenaamde verkoopspersoon vir ’n tweede kontantbetaling vra.” Volgens Phahla word dié sake tans deur die polisie ondersoek. “Ons doen ’n beroep op die gemeenskap om paraat te wees en teen swendelaars te waak.”